**Pravind Kumar Jugnauth** (født 25. desember 1961) er en mauritisk politiker som har vært statsminister på Mauritius siden 23. januar 2017. Han har tidligere hatt flere ministerposter i regjeringen og har også vært opposisjonsleder. Han har vært leder av partiet Den militante sosialistiske bevegelsen (MSM) siden april 2003.

Biografi
--------

Han er utdannet ved Royal College Curepipe på Mauritius og har studert jus ved University of Buckingham og ved Lincoln's Inn, og han er utdannet advokat. Han har også studert ved Université d'Aix-Marseille i Frankrike.

I 1990 sluttet han seg til partiet Den militante sosialistiske bevegelse (Mouvement Socialiste Militant, MSM). Foran valget i 2000 gikk MSM i allianse med Mauritius’ militante bevegelse (Mouvement Militant Mauricien, MMM) og fikk flertall i nasjonalforsamlingen (58 av 70 representanter). De dannet regjering med Pravind Jugnauths far, MSM-lederen Anerood Jugnauth, som statsminister.

Som landbruksminister i Anerood Jugnauths regjering fra september 2000 til oktober 2003 gjennomførte Pravind Jugnauth reformer i landets sukkerproduksjon ved å satse på videreforedling, og han gjennomførte også sosiale tiltak for sukkerarbeiderne. Han sto også bak opprettelsen av et nasjonalt bioteknologisk institutt for jordbruket og et matvareteknologisk laboratorium.

I 2003 gikk Anerood Jugnauth av som statsminister etter avtale med partiet MMM. Paul Bérenger fra MMM overtok som statsminister, og Pravind Jugnauth ble finansminister fra oktober 2003 til juli 2005. Han fikk gjennomført store reduksjoner i avgiftene på varehandel og lanserte et prosjekt for å gjøre Mauritius til en tollfri sone.

Ved valget i 2005 mistet MSM-MMM flertallet. De fikk bare 24 av setene i nasjonalforsamlingen, og Pravind Jugnauth tapte også sin plass i nasjonalforsamlingen. Paul Bérenger ble opposisjonsleder.

I 2006 forlot Ashok Jugnauth, halvbror til Pravinds far Anerood, partiet MSM og dannet et nytt parti etter uenighet med Pravind om partiets ledelse. Alliansen mellom partiene MSM og MMM sprakk også opp på grunn av uenighet mellom Pravind og opposisjonslederen Paul Bérenger.

Ved suppleringsvalgene i 2009 vant Pravind Jugnauth og MSM over sin onkel Ashok Jugnauth som ble støttet av MMM. Pravinds seier banet vei for en ny koalisjon mellom MSM, Arbeiderpartiet (Parti Travailliste, PTR) og Sosialdemokratene (Parti Mauricien Social Démocrate, PMSD) foran parlamentsvalget i 2010. Koalisjonen vant valget, Navinchandra Ramgoolam fra PTR fortsatte som statsminister og Pravind Jugnauth ble 11 .mai 2010 utnevnt til visestatsminister og finansminister.

Den 26. juli 2011 trakk Jugnauth og de andre statsrådene fra MSM seg på grunn av en korrupsjonsskandale som ble kjent som *MedPoint-affæren*. Saken dreide seg om at regjeringen ønsket å utvikle den private medisinske klinikken MedPoint til et nasjonalt spesialistsenter for geriatri. Klinikkens eiere var dr. Krishnan Malhotra og hans kone Shalini Devi Jugnauth-Malhotra, henholdsvis svoger og søster til Pravind Jugnauth og svigersønn og datter av president Anerood Jugnauth. Den 22. juli 2011 ble Pravind Jugnauth og helseminister Maya Hanoomanjee arrestert av Den uavhengige anti-korrupsjonskommisjonen (ICAC). Den 30. juni 2015 ble Jugnauth funnet skyldig i korrupsjon og ble dømt til ett års fengsel. Han anket til landets høyesterett og ble der frikjent.

Den 23. januar 2017 ble han utpekt av sitt parti til å overta som statsminister etter sin 87 år gamle far Sir Anerrod Jugnauth. Dette fikk koalisjonspartneren PMCD til å forlate regjeringen og gå i opposisjon. Ved valget 7. november 2019 fikk Den mauritanske alliansen (en koalisjon av Jugnauths parti MSM, Muvman Liberater, Alan Ganoo-bevegelsen og Plateforme Militante), 42 av de 70 setene i nasjonalforsamlingen. Pravind Jugnauth fortsatte som statsminister for en ny femårsperiode.

Referanser
----------

1. ↑  «5plusltd.com - 5plusltd Resources and Information». 5plusltd.com. Arkivert fra originalen 17. september 2016. Besøkt 13. april 2021.
2. ↑  «THE NATIONAL ASSEMBLY ELECTIONS held on 3 July 2005». Republic of Mauritius. Arkivert fra originalen 15 november 2010. Besøkt 11. april 2021.  Sjekk datoverdier i `|arkivdato=` (hjelp)
3. ↑  «Bio-data of Honourable Pravind Kumar JUGNAUTH». Republic of Mauritius. 7. oktober 2010. Arkivert fra originalen 7. oktober 2010. Besøkt 13. april 2021.
4. ↑  «Cabinet : baptême du feu pour 7 ministres, 6 font leur comeback au Co…». archive.vn. 13. mai 2010. Arkivert fra originalen 13. mai 2010. Besøkt 4. juni 2022.
5. ↑  «PM dr. Ravin Namgoolam’s government rocked by the MedPoint mega scandal». Actualités. 8. april 2011. Arkivert fra originalen 12. juli 2011. Besøkt 13. april 2021.
6. ↑  «Pravind Jugnauth's 26th September 2011 incriminating MedPoint statement to ICAC». Ile-maurice.com. Arkivert fra originalen 25. april 2012. Besøkt 13. april 2021.
7. ↑  «Pravind Jugnauth found guilty of conflict of interests in the MedPoint case». Indian Ocean Times. 1. juli 2015. Arkivert fra originalen 7. juli 2017. Besøkt 13. april 2021.
8. ↑  Jean Paul Arouff, Reuters (8. november 2019). «Mauritius elects incumbent PM for five-year term». www.nasdaq.com.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** Munzinger (iba)
 |